Hoe pessimisme jou finansies kan verbeter - Jou Geld | Solidariteit WêreldJou Geld | Solidariteit Wêreld
Hoe pessimisme jou finansies kan verbeter
Vrydag, Februarie 10th, 2017
Ek is geneig om ŉ baie optimistiese persoon te wees. Ek vertrou dat mense meesal goed is, dat die wêreld eintlik ŉ goeie plek is, en dat die lewe oor die algemeen ŉ beter plek sal word.
Die een groot uitsondering op my optimisme is my houding jeens finansies. Ek beplan altyd vir die ergste as dit by geld kom en ek is nogal trots op my paranoia.
En dit wil lyk asof my pessimistiese beskouing oor geld vir sommige van my beste finansiële keuses verantwoordelik was. Dit is omdat optimisme en positiewe denke jou op ŉ dwaalspoor kan lei as dit by jou finansiële doelwitte kom.
Hoekom optimisme kan boemerang
Volgens ŉ studie deur Heather Barry Kappes en Gabriele Oettingen is dit minder waarskynlik dat jy jou verlangde toekoms sal verwesenlik as jy daaroor droom. Dit is omdat jou fantasietoekoms kortkom aan die struikelblokke, frustrasies, terugslae en moeite wat nodig is om dit in die regte wêreld te laat gebeur. Dit is dus meer waarskynlik dat jy sal tou opgooi voordat jy by enigeen van daardie struikelblokke uitkom.
Daarbenewens kan dit ook boemerang as jy mense van jou groot finansiële doelwitte vertel. Die loopbaanafrigter Shana Montesol sê “as ons iemand vertel dat ons iets groots gaan doen … laat die lof en positiewe reaksie van ons gehoor ons in ŉ mate voel hoe dit sal wees as ons reeds hierdie dinge te bereik het … en ons is dus minder gemotiveer om regtig hierdie doelwitte na te streef “.
So, weg met die positiewe denke oor jou geld. Omhels jou pessimisme want dit kan jou finansies op baie maniere aanhelp.
Finansiële pessimisme laat jou geld spaar
As jy uitgaan van die standpunt dat niks ooit verkeerd kan loop nie, sal dit nie by jou opkom om vir die dag van nood te spaar nie. ŉ Pessimistiese beskouing dat jy dalk jou werk kan verloor (of dat jou kar duur herstelwerk kan nodig kry of dat jy kan siek word), spoor jou aan om geld te spaar sodat jy voorbereid kan wees op sulke gebeurlikhede. Optimiste beland dikwels onvoorbereid in sulke situasies omdat hulle so op die droom gefokus was.
Om te dink aan die ergste wat op jou huidige pad kan verkeerd loop, lyk dalk na ŉ goeie manier om jouself te ontmoedig om daardie pad te volg, maar as jy die tyd sou neem om regtig te dink oor wat kan gebeur as X, Y of Z in jou plan verkeerd loop, sal dit jou die nodige raamwerk gee om sulke probleme te hanteer. Teen die tyd dat die probleem opduik, het jy reeds ŉ oplossing uitgedink en jy is in ŉ beter posisie om dit op te los.
Finansiële pessimiste erken hul eie finansiële swak plekke
Finansiële optimiste is nie net optimisties oor die afwesigheid van toekomstige noodsituasies nie ─ hulle is ook optimisties oor hulle vermoë om probleme te hanteer. Dit is ŉ simptoom van die kognitiewe vooroordeel wat as terughoudende vooroordeel bekend staan. (ŉ Kognitiewe vooroordeel is ŉ fout in logiese denke wat baie moeilik is vir mense om in hulself raak te sien.)
Met die terughoudende vooroordeel is mense geneigd om hul eie impulsbeheer ernstig te oorskat. Ons is almal geneigd om te glo dat ons meer selfbeheersing as wat realisties is aan die dag sal kan lê as ons voor versoeking te staan kom. Die terughoudende vooroordeel is die kenmerk van finansiële optimisme. So ŉ optimis dink dalk “ek sal hierdie maand minder spandeer en die besparing aan die einde van die maand in die bank sit”.
Dit is egter meer waarskynlik dat die optimis aan die einde van die maand die surplus gaan gebruik om vir goed gaan betaal. Die pessimis, aan die ander kant, het aan die begin van die maand sy spaargeld opsy gesit omdat hy weet dat hy nie met geld in sy tjekrekening vertrou kan word nie.